Smábátasjómenn eru víða komnir í veiðihug fyrir sumarið . Það á ekki síst við um strandveiðisjómennina sem veiða með handfærum . Í síðustu viku sendu stjórnvöld frá sér reglugerð um strandveiðar þessa árs sem mega hefjast mánudaginn 4. maí . Eins og fyrr skiptast veiðarnar á fjögur svæði . Fyrir Vesturlandi er svæðið tvískipt sem fyrr , annars vegar í strandlengjuna frá Hornafirði vestur um til Borgarbyggðar ( svæði D ) og síðan frá Eyja - og Miklaholtshreppi til Súðavíkurhrepps ( svæði A ) . Í strandveiðar ársins er alls úthlutað 8.600 tonnum af óslægðum botnfiski . Skipting á strandveiðisvæðin sem Vesturland fellur undir skiptast þannig að í maí má á svæði A veiða 715 tonn , í júní 858 tonn , í júlí 858 tonn og í ágúst 429 tonn . Á svæði D má í maí veiða 600 tonn , í júní 525 tonn , í júlí 225 tonn og í ágúst 150 tonn .